સ્ટેચ્યૂ ઓફ યુનિટી અમેરિકાના ન્યૂયૉર્કની સ્ટેચ્યૂ ઓફ લિબર્ટીથી લગભગ બમણી ઊંચાઈ અને રીઓ ડી જાનેરોની ધ સ્ટેચ્યૂ ઓફ ક્રાઇસ્ટ ધ રીડીમર કરતાં પાંચ ગણી ઊંચાઈ ધરાવે છે. સ્ટેચ્યૂ ઓફ યુનિટીનું સરદાર સરોવર બંધના હેઠવાસમાં ૩.૨ કિ.મી. દૂર નર્મદા નદી મધ્યે સાધુ બેટ ઉપર નિર્માણ કરવામાં આવ્યું છે. આ સ્મારકની મુલાકાતે રોજ ૧૫,૦૦૦ જેટલા પ્રવાસીઓ આવશે એવો સરકારનો પ્રાથમિક અંદાજ છે. પ્રતિમાના ઉપરના સ્થળે દીર્ઘા ગેલેરીમાં એકસાથે ૨૦૦ મુલાકાતીઓ ઊભા રહી શકે તેવી ક્ષમતા છે. પ્રવાસીને દીર્ઘા ગેલેરી સુધી પહોંચાડવા માટે હાઈસ્પીડ લિફ્ટની સુવિધા આપવામાં આવી છે. આ લિફ્ટ રોજ ૩૦૦૦ મુલાકાતીઓને દીર્ઘા ગેલેરી સુધી પહોંચાડવાની ક્ષમતા ધરાવે છે. ગેલેરીમાંથી સરદાર સરોવર ડેમ, સાતપુડા અને વિંધ્યાચળની મનોહર પર્વત માળાનો સુંદર નજારો જોઈ શકાશે. ૧૦૦ જેટલા યુવાનોને ગાઈડ તરીકે તાલીમ આપી પ્રવાસીઓને ‘સ્ટેચ્યૂ ઓફ યુનિટી’ વિસ્તારની વિગતવાર માહિતી આપવામાં આવશે.